**Հավելված N 3**

**Հայաստանի Հանրապետության Շիրակի մարզի**

**Գյումրի համայնքի ավագանու**

**2018 թվականի փետրվարի 19-ի N -Ա որոշման**

**ԿԱՆՈՆԱԴՐՈՒԹՅՈՒՆ**

ՀՀ Շիրակի մարզի Գյումրու համայնքապետարանի

աշխատակազմի բնակկոմունալ և շրջակա միջավայրի պահպանության բաժնի

**I. ԸՆԴՀԱՆՈՒՐ ԴՐՈՒՅԹՆԵՐ**

**1**.ՀՀ Շիրակի մարզի Գյումրու համայնքապետարանի աշխատակազմի բնակկոմունալ և շրջակա միջավայրի պահպանության բաժինը՝ (այսուհետ՝ բաժին) աշխատակազմի կառուցվածքով նախատեսված ստորաբաժանում է և ենթարկվում է Գյումրի համայնքի ղեկավարին:

**2**.Բաժնի աշխատանքների համակարգումը Գյումրի համայնքի ղեկավարի կողմից կարող է հանձնարարվել համայնքի ղեկավարի տեղակալներից մեկին կամ համայնքապետարանի այլ ղեկավար պաշտոնատար անձի:

**3**. Բաժինը ղեկավարվում է Հայաստանի Հանրապետության օրենսդրությամբ, ՀՀ Շիրակի մարզի «Գյումրու համայնքապետարանի աշխատակազմ» համայնքային կառավարչական հիմնարկի կանոնադրությամբ, աշխատանքային կարգապահական ներքին կանոնակարգով, համայնքի ղեկավարի որոշումներով և կարգադրություններով, սույն կանոնադրությամբ:

**4**.Բաժնի պահպանման ծախսերը ֆինանսավորվում են Գյումրի համայնքի բյուջեից:

**II.ԲԱԺՆԻ ՆՊԱՏԱԿԸ ԵՎ ՀԻՄՆԱԿԱՆ ԳՈՐԾԱՌՈՒՅԹՆԵՐԸ**

**5**. Բաժնի նպատակը Գյումրի համայնքի ղեկավարին օժանդակելն է՝ բնակկոմունալ և շրջակա միջավայրի պահպանության բնագավառում Գյումրի համայնքի ղեկավարին վերապահված լիազորություններն իրականացնելիս:

**6**. Բաժնի գործառույթները բխում են բնակկոմունալ և շրջակա միջավարի պահպանության բնագավառում ՀՀ օրենսդրությամբ Գյումրի համայնքի ղեկավարին տրված լիազորություններից և կոչված են դրանց կենսագործմանը:

**7.** Բաժինը՝

1) կատարում է համայնքի կոմունալ տնտեսության բնականոն գործունեության կազմակերպման համար անհրաժեշտ աշխատանքներ,

2) կատարում է համայնքային ենթակայության ճանապարհների, հրապարակների և մայթերի կառուցման, ասֆալտապատման և բարեկարգման համար անհրաժեշտ աշխատանքներ,

3) կատարում է համայնքի գիշերային լուսավորության, թափառող կենդանիների վնասազերծման հետ կապված աշխատանքներ,

4) կազմակերպում է հարազատ չունեցող հանգուցյալների հուղարկավորման աշխատանքները,

5) իրականացնում է աշխատանքներ համայնքային սեփականություն հանդիսացող շենք-շինությունների, ներհամայնքային հաղորդակցության ուղիների, ջրմուղի, կոյուղու, ոռոգման ցանցերի և այլ կառուցվածքների շահագործման անվտանգության ապահովման ուղղությամբ, անհրաժեշտության դեպքում առաջարկելով կատարել դրանց վերանորոգման կամ նոր ենթակառուցվածքների կառուցման աշխատանքներ,

6) իրականացնում է Հայաստանի Հանրապետության Շիրակի մարզի Գյումրու համայնքապետարանի աշխատակազմի կառուցվածքային ստորաբաժանումներին վերապահված այլ գործառույթներ:

**III**. **ԲԱԺՆԻ ԱՇԽԱՏԱՆՔՆԵՐԻ ԿԱԶՄԱԿԵՐՊՈՒՄԸ**

**8.** Բաժնի կառուցվածքը և հաստիքները հաստատում է Գյումրի համայնքի ավագանին՝ Գյումրի համայնքի ղեկավարի ներկայացմամբ:

**9.** Բաժնի պետին և աշխատակիցներին աշխատանքի նշանակում և ազատում է «Համայնքային ծառայության մասին» ՀՀ օրենքով սահմանված կարգով նման լիազորություն ունեցող պաշտոնատար անձը:

**10**. Բաժնի գործունեությունը ղեկավարում է բաժնի պետը և դրա համար կրում է պատասխանատվություն: Բաժնի պետի բացակայության ժամանակ նրան փոխարինելու հարցը կարգավորվում է «Համայնքային ծառայության մասին» ՀՀ օրենքով:

**11**.Բաժնի պետը՝

1) կազմակերպում է բաժնի աշխատանքները, իր իրավասության շրջանակներում տալիս է հանձնարարականներ բաժնի աշխատակիցներին և վերահսկում է դրանց ժամանակին և պատշաճ որակով կատարումը,

2) ստորագրում է իր և բաժնի անունից պատրաստվող փաստաթղթերը,

3) վերահսկում է համայնքի կոմունալ տնտեսության բնականոն գործունեության կազմակերպման համար անհրաժեշտ աշխատանքների կատարումը,

4) կոորդինացնում է ազգաբնակչության կենսաապահովումը իրականացնող հիմնարկների ու կազմակերպությունների աշխատանքը,

5) իրականացնում է օրենքով, իրավական ակտերով սահմանված այլ լիազորություններ:

**IV**. **ԲԱԺՆԻ ԳՈՐԾՈՒՆԵՈՒԹՅԱՆ ԴԱԴԱՐԵՑՈՒՄԸ**

**12.** Բաժնի գործունեությունը դադարեցվում է ՀՀ օրենսդրությամբ սահմանված կարգով: